แบงก์ชาติจีนแจงทุนสำรองเงินตราระหว่างปท.เดือนส.ค.ลดลงเป็นเรื่องปกติ
แบงก์ชาติจีนแจงทุนสำรองเงินตราระหว่างปท.เดือนส.ค.ลดลงเป็นเรื่องปกติ
9 ก.ย. 2558

ธนาคารกลางจีน (PBOC) เปิดเผยว่า ทุนสำรองเงินตราระหว่างประเทศที่ปรับตัวลดลงในเดือนส.ค. มีสาเหตุมาจากการดำเนินงานในตลาดที่เป็นปกติของจีน และราคาของสินทรัพย์ทางการเงินขนาดใหญ่ที่ลดลงในตลาดโลก
แบงก์ชาติจีนระบุว่า ทุนสำรองเงินตราระหว่างประเทศของจีนลดลงเป็นเดือนที่ 4 ติดต่อกัน แตะที่ 3.56 ล้านล้านดอลลาร์สหรัฐ ณ สิ้นเดือนส.ค. 
PBOC มองว่า การปรับตัวลงดังกล่าวเป็นผลมาจากการดำเนินงานในตลาด เพื่ออัดฉีดสภาพคล่องจนเพียงพอ เนื่องจากธนาคารพาณิชย์ บริษัทต่างๆ และบุคคลทั่วไป ถือสกุลเงินตราต่างประเทศมากยิ่งขึ้น หลังจากที่เงินหยวนอ่อนค่าลงเมื่อเดือนที่แล้ว
เมื่อวันที่ 11 ส.ค. ธนาคารกลางจีนได้ปฏิรูประบบอัตราแลกเปลี่ยนเมื่อวันที่ 11 ส.ค.ที่ผ่านมา เพื่อให้อัตราแลกเปลี่ยนสกุลเงินหยวนเมื่อเทียบกับดอลลาร์สหรัฐสามารถสะท้อนสถานการณ์ในตลาดได้ดียิ่งขึ้น ซึ่งทำให้เงินหยวนปรับตัวลงกว่า 4% ในเดือนที่แล้ว
ข้อมูลจาก PBOC ระบุว่า ในเดือนส.ค. เงินฝากสกุลเงินตราต่างประเทศของบริษัทจีนและบุคคลทั่วไป อยู่ที่กว่า 2.7 หมื่นล้านดอลลาร์สหรัฐนับตั้งแต่เดือนก.ค.
นอกจากนี้ แบงก์ชาติจีนเสริมว่า การดึงเงินมาจากธนาคารพาณิชย์เพื่อปล่อยเงินกู้ต่างประเทศให้กับบริษัทต่างๆ และมูลค่าที่ลดลงของสินทรัพย์ทางการเงินขนาดใหญ่ในตลาดโลกนั้น เป็นสาเหตุของการปรับตัวลงในช่วงเดือนก่อนหน้านี้เช่นกัน สำนักข่าวซินหัวรายงาน
 
อินโฟเควสท์ แปลและเรียบเรียง